Tariffi- ja tilastonimikkeistöstä ja yhteisestä tullitariffista annetun asetuksen N:o 2658/87, sellaisena kuin se on muutettuna asetuksella N:o 1719/2005, liitteenä I olevan yhdistetyn nimikkeistön 84 ryhmän 5 huomautuksen E kohtaa on tulkittava siten, että ”muuta erityistoimintoa kuin tietojenkäsittelyä” suoritetaan vain laitteilla, jotka sisältävät automaattisen tietojenkäsittelykoneen tai jotka toimivat tällaisen koneen yhteydessä ja joiden toiminto ei kuulu tietojenkäsittelyyn. Tästä seuraa, että samaan koteloon kokoonpannusta lasertulostinmoduulista ja skannerimoduulista muodostuvilla laitteilla, jotka on kopiointitoiminnon, joka ei kuulu tietojenkäsittelyyn, lisäksi varustettu tulostus- ja skannaustoiminnoilla, ei suoriteta tällaista ”erityistoimintoa”.

Laitteet, joille on ominaista yhtäältä se, että niissä on tulostus- ja skannaustoiminnot, jotka ovat suoraan tai verkon välityksellä yhteydessä automaattisiin tietojenkäsittelykoneisiin, ja toisaalta se, että kopiointitoimintoa, jolla ne on varustettu, käytetään itsenäisesti, voivat täyttää samanaikaisesti tariffi- ja tilastonimikkeistöstä ja yhteisestä tullitariffista annetun asetuksen N:o 2658/87, sellaisena kuin se on muutettuna asetuksella N:o 1719/2005, liitteenä I olevan yhdistetyn nimikkeistön 84 ryhmän 5 huomautuksen B kohdan a–c alakohdassa asetetut kolme edellytystä sille, että niitä voidaan pitää automaattisen tietojenkäsittelyjärjestelmän osana, eli ne ovat tyyppiä, jota käytetään yksinomaan tai pääasiassa automaattisessa tietojenkäsittelyjärjestelmässä, ne voidaan yhdistää keskusyksikköön ja ne voivat ottaa vastaan ja välittää tietoa sellaisessa muodossa, jota järjestelmä voi käyttää.

Ennakkoratkaisupyynnön esittäneen tuomioistuimen tehtävänä on kuitenkin arvioida ottaen huomioon näiden laitteiden objektiiviset ominaisuudet, kuten erityisesti tulostus- ja kopiointinopeus, kopioitavien alkuperäiskappaleiden automaattisyötön olemassaolo tai paperinsyöttölokeroiden määrä, onko kopiointitoiminto toissijainen muihin toimintoihin verrattuna vai onko sillä päinvastoin yhtä suuri merkitys.

Jos kopiointitoiminto on toissijainen suhteessa tulostustoimintoon ja skannaustoimintoon, näitä laitteita on pidettävä yhdistetyn nimikkeistön 84 ryhmän 5 huomautuksen B kohdassa tarkoitettujen automaattisten tietojenkäsittelykoneiden yksikköinä, jotka tämän ryhmän 5 huomautuksen C kohdan nojalla kuuluvat erikseen tarkasteltuina tämän nimikkeistön nimikkeeseen 8471. Tällaisessa tapauksessa merkityksellinen alanimike on määritettävä mainitun nimikkeistön XVI jakson 3 huomautuksen nojalla.

Sitä vastoin jos laitteiden kopiointitoiminnolla on yhtä suuri merkitys kuin niiden kahdella muulla toiminnolla, näitä laitteita ei voitaisi pitää automaattisten tietojenkäsittelykoneiden yksikköinä, sillä ne eivät täytä yhdistetyn nimikkeistön 84 ryhmän 5 huomautuksen B kohdan a alakohdassa tarkoitettua edellytystä, eli ne eivät ”ole tyyppiä, jota käytetään yksinomaan tai pääasiassa automaattisessa tietojenkäsittelyjärjestelmässä”. Nämä laitteet on siis luokiteltava yhdistetyn nimikkeistön 3 yleisen tulkintasäännön b alakohdan nojalla nimikkeeseen, joka vastaa moduulia, joka antaa niille niiden olennaisen luonteen, jos tällainen määrittäminen on mahdollista. Jos määrittäminen osoittautuu mahdottomaksi, ne on luokiteltava nimikkeeseen 9009 3 yleisen tulkintasäännön c alakohdan nojalla.

(ks. 40, 41, 46–48 ja 56 kohta sekä tuomiolauselman 2 kohta)